Buyuk Britaniya fuqarosi kimoshdi savdosiga qo‘yilgan avtomobil raqamini 813 ming dollarga xarid qildi

Buyuk Britaniyada istiqomat qiluvchi shaxs Haydovchilar va transport vositalarini litsenziyalash agentligi tomonidan tashkil etilgan kimoshdi savdosiga qo‘yilgan avtomobil raqami uchun 518 ming funt sterling (813 ming dollar) to‘ladi. Bu haqda “RIA Novosti” xabar bermoqda.

Kimoshdi savdosiga qo‘yilgan “25 O” avtomobil belgisi Ferrari mashinalarini sotuvchi Jon Kollinsga nasib qildi. “25 O”ni xarid qilishdan uch soat avval “250 L” belgisini 130 funt sterling (taqriban 203 dollar)ga sotib olgan britaniyalikning so‘zlariga ko‘ra, u belgilarni xarid qilishda raqamning avtomobil rusumi bilan bog‘liq bo‘lishiga ko‘proq e’tibor qaratadi.
Xususan, Kollins “25 O” belgisining 10 million funt sterling (qariyb 15,6 million dollar) bilan narxlangan 250 SWB Ferrari avtomobiliga juda mos tushishini aytib, raqamni qo‘lga kiritishga qat’iy qaror qilganini ma’lum qildi.
Qayd etish joiz, avtomobil raqamini xarid qilishda to‘langan mablag‘ miqdori bo‘yicha rekordni 2008-yilda Birlashgan Arab Amirliklarining Abu-Dabi shahrida istiqomat qiluvchi Said Huri o‘rnatgan: u “1” raqamiga 14 million dollar evaziga sazovor bo‘lgan.